
PATVIRTINTA



Šakių rajono savivaldybės administracijos 



direktoriaus 2018 m. sausio  d. 




įsakymu Nr. AT-

ŠAKIŲ RAJONO SAVIVALDYBĖS ADMINISTRACIJOS

 DARBO TVARKOS TAISYKLĖS

I SKYRIUS

 BENDROSIOS NUOSTATOS

1. Šakių rajono savivaldybės administracijos darbo tvarkos taisyklės (toliau – Taisyklės) reglamentuoja administracijos (darbdavio) ir valstybės tarnautojų bei kitų darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto bei kitų finansavimo šaltinių (toliau – darbuotojų) pareigas, teises, darbo ir poilsio laiką, bendrus vidaus tvarkos reikalavimus, paskatinimus už sąžiningą darbą ir atsakomybę, taip pat kitus darbo ir tarnybos santykius reglamentuojančius klausimus.
2. Šios Taisyklės galioja ir taikomos tiek, kiek neprieštarauja tarptautinės teisės ir Europos Sąjungos teisės normoms, Lietuvos Respublikos Konstitucijai, kitiems įstatymams ir teisės aktams.
3. Taisykles tvirtina administracijos direktorius. 
4. Darbuotojas su taisyklėmis supažindinimas pasirašytinai informacinėmis priemonėmis per Dokumentų valdymo sistemą (toliau – DVS).

5. Direktorius arba jo įgaliotas asmuo turi teisę pakartotinai supažindinti su Taisyklėmis darbuotoją, jei pastebi, kad darbuotojas nesilaiko Taisyklių reikalavimų. Jeigu Taisyklės keičiamos direktorius turi pareigą supažindinti pakartotinai.
II SKYRIUS

 DARBO IR POILSIO LAIKAS

6. Valstybės tarnautojai ir darbuotojai, dirbantys pagal darbo sutartį, privalo laikytis savivaldybės administracijoje nustatyto darbo laiko režimo.
7. Darbo laikas nustatytas Administracijoje: pirmadieniais–ketvirtadieniais darbuotojai dirba nuo 8.00 val. iki 17.00 val., penktadieniais – nuo 8.00 val. iki 15.45 val., pietų pertraukos laikas visomis darbo dienomis – nuo 12.00 val. iki 12.45 val. Dėl asmenų prašymų priėmimo nustatomos dvi papildomo darbo valandos per savaitę, pasibaigus darbo laikui – antradieniais ir ketvirtadieniais nuo 17.00 val. iki 18.00 val. Švenčių dienų išvakarėse darbo laikas sutrumpinamas viena valanda. Šeštadieniai ir sekmadieniai – poilsio dienos.
8. Darbo laiko reikalavimai:

8.1. Šakių rajono savivaldybės administracijoje nustatyta 5 darbo dienų 40 valandų trukmės savaitė;
8.2. vidutinis darbo laikas, įskaitant viršvalandžius, tačiau neįskaitant darbo pagal susitarimą dėl papildomo darbo, per kiekvieną septynių dienų laikotarpį negali būti ilgesnis kaip keturiasdešimt aštuonios valandos;

8.3. darbuotojai gali dirbti poilsio ir švenčių dienomis, naktį bei viršvalandinį darbą tik įstatymų ir kitų teisės aktų nustatyta tvarka ir sąlygomis;
8.4. administracijos ir darbuotojo susitarimu, darbuotojui gali būti nustatytas ne visas darbo dienos ar darbo savaitės darbo laikas, atskiras darbuotojo darbo laikas;
8.5. darbuotojų darbo laiko apskaitą tvarko Administracijos direktoriaus įsakymu paskirti asmenys;
8.6. darbo laikas, įskaitant viršvalandžius ir darbą pagal susitarimą dėl papildomo darbo, per darbo dieną negali būti ilgesnis kaip dvylika valandų, neįskaitant pietų pertraukos, ir šešiasdešimt valandų per kiekvieną septynių dienų laikotarpį;

8.7. švenčių dienų išvakarėse darbo dienos trukmė sutrumpinama viena valanda, išskyrus  sutrumpintą darbo laiką dirbančius darbuotojus;

8.8. valstybės tarnautojų ir darbuotojų, dirbančių pagal darbo sutartį, nuovargio profilaktikai savivaldybės administracijoje numatomos 15 minučių trukmės poilsio pertraukėlės pirmoje ir antroje dienos pusėje: pirmoji – 10.00-10.15 val., antroji – 15.00 – 15.15 val.
9. Pasitarimai Administracijoje vyksta atskiru Administracijos direktoriaus nurodymu.
10. Administracijos vairuotojų darbas organizuojamas vadovaujantis Darbo kodekso 115 (115 str. Darbo laiko rėžimas taikant suminę darbo laiko apskaitą) ir 119 ( 119 str. Viršvalandžiai) straipsnių nuostatomis. Viršvalandiniai darbai gali būti taikomi ir kitiems darbuotojams Darbo kodekso 119 straipsnyje numatytais atvejais.
11. Darbuotojams, auginantiems neįgalų vaiką iki aštuoniolikos metų arba du vaikus iki dvylikos metų, suteikiama viena papildoma poilsio diena per mėnesį (arba sutrumpinamas darbo laikas dviem valandomis per savaitę), o auginantiems tris ir daugiau vaikų iki dvylikos metų, – dvi dienos per mėnesį (arba atitinkamai sutrumpinamas darbo laikas keturiomis valandomis per savaitę), mokant darbuotojui jo vidutinį darbo užmokestį. Darbuotojas, pageidaujantis pasinaudoti šia lengvata, ne vėliau kaip prieš tris darbo dienas pateikia Administracijos direktoriui prašymą, nurodydamas, kurią mėnesio dieną pageidauja pasinaudoti lengvata, ir pasirenkamą lengvatos variantą.
12. Darbuotojams, auginantiems bendrojo ugdymo mokykloje besimokantį vaiką iki dvylikos metų ir neturintiems teisės į papildomas poilsio dienas, suteikiama ne mažiau kaip pusė darbo dienos laisvo nuo darbo laiko per metus pirmąją mokslo metų dieną, mokant darbuotojo vidutinį darbo užmokestį, žodžiu suderinus su tiesioginiu vadovu.
13. Darbuotojas, išvykdamas iš pastato darbo tikslais, turi informuoti tiesioginį vadovą.
14. Darbuotojas, išvykdamas iš pastato ne darbo tikslais, turi gauti tiesioginio vadovo sutikimą.
15. Darbuotojo prašymu gali būti nustatytas ne visas darbo laikas, prašymas nagrinėjamas ir darbuotojas informuojamas apie priimtą sprendimą per 5 darbo dienas nuo prašymo pateikimo dienos.
16. Kai darbuotojas negali laiku atvykti arba visai negali atvykti į darbą, apie tai nedelsdamas turi informuoti tiesioginį vadovą, jo nesant – kitą atsakingą asmenį ir nurodyti vėlavimo ar neatvykimo priežastis. Jeigu darbuotojas apie tai dėl tam tikrų pateisinančių priežasčių negali pranešti pats, tai gali padaryti kiti asmenys.
17. Darbo dienos metu darbuotojo prašymu ir darbdavio sutikimu gali būti suteikiamas nemokamas laisvas laikas darbuotojo asmeniniams poreikiams tenkinti arba gali susitarti dėl darbo laiko perkėlimo į kitą tos pačios dienos laiką arba į kitą darbo dieną, nepažeidžiant maksimaliojo darbo laiko ir minimaliojo poilsio laiko reikalavimų bei nustatytos savaitės darbo laiko trukmės:
17.1. valstybės tarnautojo ar darbuotojo pateiktas prašymas dėl nemokamo laisvo laiko suteikimo, perkeliant darbo laiką į kitą tos pačios dienos laiką, suderintas su tiesioginiu vadovu ir savivaldybės Administracijos direktoriumi, registruojamas Dokumentų valdymo sistemoje;

17.2. jei dėl nemokamo laisvo laiko suteikimo dienos darbo laikas trumpesnis ar ilgesnis nei 8 darbo valandos (tuo atveju laikas, viršijantis 8 darbo valandas, nelaikomas viršvalandiniu laiku), rengiamas savivaldybės Administracijos direktoriaus įsakymas.

17.3. jei keičiamas darbo dienos nustatytas darbo laikas, neviršijant 8 darbo valandų, dėl darbo funkcijų atlikimo (socialinės rizikos šeimų lankymas, renginių organizavimas ir kt.), valstybės tarnautojo ar darbuotojo pateiktas prašymas, suderintas su tiesioginiu vadovu ir savivaldybės Administracijos direktoriumi, registruojamas Dokumentų valdymo sistemoje.

18. Už darbą poilsio ir švenčių dienomis rajono savivaldybės administracijos Bendrojo skyriaus vyriausiajam specialistui, Civilinės metrikacijos skyriaus vedėjui ir inspektoriui, Kultūros ir turizmo skyriaus vedėjui, skyriaus valstybės tarnautojams, Švietimo ir sporto skyriaus vyresniajam specialistui už darbą organizuojant ir vykdant valstybinius užsienio kalbų brandos egzaminus, tą dieną pridedant prie kasmetinių atostogų.
III SKYRIUS 
ATOSTOGŲ SUTEIKIMO TVARKA

19. Atostogas Administracijos darbuotojams įsakymu suteikia Administracijos direktorius.

20. Darbuotojams suteikiamos ne mažiau kaip dvidešimt darbo dienų kasmetinės atostogos. Atostogos skaičiuojamos darbo dienomis, švenčių dienos į atostogų trukmę neįskaičiuojamos. Darbo metai, už kuriuos suteikiamos kasmetinės atostogos, prasideda nuo pirmos darbo dienos. Valstybės tarnautojų kasmetinių atostogų trukmė skaičiuojama Lietuvos Respublikos įstatymo nustatyta tvarka.
21. Kasmetinės atostogos valstybės tarnautojams ir darbuotojams už kiekvienus darbo metus suteikiamos tais pačiais darbo metais pagal atostogų suteikimo eilę, kuri tvirtinama savivaldybės Administracijos direktoriaus įsakymu iki kovo 31 d. Už pirmuosius darbo metus visos kasmetinės atostogos suteikiamos išdirbus bent pusę darbo metams tenkančių darbo dienų skaičiaus. Už antruosius ir paskesnius darbo metus kasmetinės atostogos suteikiamos bet kuriuo darbo metų laiku. Nesuėjus šešiems nepertraukiamojo darbo mėnesiams, darbuotojo prašymu kasmetinės atostogos suteikiamos Darbo kodekso nustatyta tvarka. Struktūrinių, struktūrinių teritorinių padalinių vadovai ir į struktūrinius padalinius neįeinantys valstybės tarnautojai kasmetinių atostogų grafikus iki kovo 15 d. pateikia Bendrajam skyriui. Grafike numatomas atostogaujantį darbuotoją pavaduojantis asmuo. Atostogos, suderinus su tiesioginiu vadovu, gali būti suteiktos iš karto arba dalijamos į dalis. Darbuotojams, dirbantiems pagal darbo sutartis, negali būti trumpesnė kaip 10 (dešimt) darbo dienų, o valstybės tarnautojams – 14 (keturiolika) kalendorinių dienų.
22.  Bendrasis skyrius parengia Administracijos direktoriaus įsakymą dėl atostogų grafiko patvirtinimo. 
23. Valstybės tarnautojai ir darbuotojai turi teisę į visas kitas tikslines ir pailgintas ar papildomas atostogas Lietuvos Respublikos darbo kodekso, Lietuvos Respublikos valstybės tarnybos įstatymo ir Lietuvos Respublikos Vyriausybės nustatyta tvarka.

24. Kasmetinės atostogos perkeliamos ir pratęsiamos Lietuvos Respublikos Darbo kodekso nustatytais atvejais. Kasmetinių atostogų suteikimo eilė gali būti keičiama tik valstybės tarnautojo ar darbuotojo motyvuotu prašymu bei priimančiojo į pareigas asmens susitarimu. Esant tarnybiniam būtinumui ir valstybės tarnautojo ar darbuotojo sutikimui asmuo gali būti atšauktas iš kasmetinių atostogų, suteikiant nepanaudotą kasmetinių atostogų laiką kitu, jo pageidaujamu, laiku.

25. Valstybės tarnautojams suteikiamos nemokamos atostogos:

25.1. iki 3 mėnesių dėl šeimyninių aplinkybių ar kitų aplinkybių gali būti suteikiamos valstybės tarnautoją į pareigas priėmusiojo asmens ir valstybės tarnautojo susitarimu;

25.2. dėl dalyvavimo Lietuvos Respublikos Seimo narių, Lietuvos Respublikos Prezidento ar savivaldybių tarybų rinkimuose suteikiamos įstatymų nustatyta tvarka.

26. Darbuotojams suteikiamos nemokamos atostogos:

26.1. darbuotojams, auginantiems vaiką iki keturiolikos metų, – iki 14 kalendorinių dienų;

26.2. neįgalus darbuotojas, taip pat darbuotojas, auginantis neįgalų vaiką iki 18 m. ar slaugantis neįgalų asmenį, kuriam nustatytas nuolatinės slaugos būtinumas, – iki 30 kalendorinių dienų;

26.3. moters nėštumo ir gimdymo atostogų metu ir vaiko priežiūros atostogų metu tėvui jo pageidavimu (motinai – tėvo atostogų vaikui prižiūrėti metu); šių atostogų bendra trukmė negali viršyti 3 mėnesių;

26.4. darbuotojui, slaugančiam sergantį šeimos narį, – tokiam laikui, kurį rekomenduoja gydymo įstaiga;

26.5. santuokai sudaryti – iki 3 kalendorinių dienų;

26.6. mirusio šeimos nario laidotuvėms – iki 5 kalendorinių dienų.
27. Kasmetinės atostogos Administracijos darbuotojams, pageidaujantiems dėl tam tikrų priežasčių atostogauti ne atostogų grafike numatytu laiku, gali būti suteikiamos pagal atskirus prašymus, suderintus su tiesioginiu vadovu ir pateikus prašymą ne vėliau, kaip prieš tris darbo dienas. Jeigu tiesioginis vadovas arba administracijos direktorius nesutinka suteikti atostogų pagal atskirą prašymą, atsakymas darbuotojui turi būti pateiktas per penkias darbo dienas, nuo prašymo gavimo dienos. Prašymas teikiamas DVS, registruojant Darbuotojų prašymų, susijusių su darbo santykiais, registre PDP. DVS Administracijos darbuotojo prašymą vizuoja jį pavaduojantis darbuotojas ir tiesioginis vadovas. Administracijos darbuotojo parašas DVS prilyginamas parašui popieriniame prašymo egzemplioriuje. Administracijos direktorius ar jo įgaliotas asmuo, gavęs registruotą Administracijos darbuotojo prašymą, DVS suformuoja pavedimą Bendrajam skyriui dėl įsakymo projekto suteikti kasmetines atostogas rengimo.

28. Administracijos direktorius įsakymu gali atšaukti iš kasmetinių atostogų Administracijos darbuotoją tik jo prašymu arba sutikimu.

29. Administracijos direktoriui ir Administracijos direktoriaus pavaduotojui kasmetinės atostogos suteikiamos savivaldybės tarybos reglamento nustatyta tvarka.

30. Su kasmetinių atostogų grafiku, jeigu kasmetines atostogas Administracijos darbuotojas planuoja kitiems metams, darbuotojus supažindina per DVS tiesioginis vadovas.

31.  Kai dėl svarbių priežasčių Administracijos darbuotojas keičia atostogų laiką, patvirtintą pagal grafiką, prašymą dėl atostogų laiko pakeitimo turi pateikti Administracijos direktoriui.
IV SKYRIUS

DARBUOTOJŲ PRIĖMIMO, PERKĖLIMO, STUDENTŲ PRAKTIKA IR ATLEIDIMO TVARKA

32. Valstybės tarnautojai į pareigas priimami konkurso būdu ir be konkurso Lietuvos Respublikos valstybės tarnybos įstatymo nustatyta tvarka.

33. Asmens, laimėjusio konkursą į valstybės tarnautojo pareigas, įdarbinimo, supažindinimo su šiomis Taisyklėmis ir pareigybės aprašymu procesą atlieka Bendrasis skyrius,  su padalinio nuostatais supažindina tiesioginis vadovas.
34. Studentas, norintis atlikti praktiką Administracijoje, Administracijos direktoriui pateikia prašymą atlikti praktiką ir gautą iš švietimo įstaigos trišalę praktikos mokymosi sutartį. Vienas pasirašytos trišalės praktikos mokymosi sutarties egzempliorius lieka Bendrajame skyriuje. Studentas Bendrajam skyriui taip pat pristato savo asmens dokumentų kopijas (asmens tapatybės kortelės arba paso). Bendrasis skyrius įformina praktikos pradžią ir pabaigą.
35. Darbuotojai į pareigas priimami Lietuvos Respublikos darbo kodekso ir Lietuvos Respublikos Vyriausybės 2017 m. birželio 21 d. nutarimu Nr. 496 „Dėl Lietuvos Respublikos darbo kodekso įgyvendinimo“ patvirtinta Konkursų valstybės ir savivaldybių įmonėse, iš valstybės, savivaldybių ir valstybinio socialinio draudimo fondo biudžetų bei iš kitų valstybės įsteigtų fondų lėšų finansuojamose valstybės ir savivaldybių įstaigose ir viešosiose įstaigose, kurių savininkė yra valstybė ar savivaldybė, organizavimo ir vykdymo tvarkos aprašo nustatyta tvarka. Konkursai organizuojami užimti pareigybėms, kurių sąrašą tvirtina Lietuvos Respublikos Vyriausybė, o kitiems darbuotojams, dirbantiems pagal darbo sutartį, parinkti į pareigas, kurias gali eiti asmenys, turintys tam tikrų gebėjimų, keliami tam tikri išsilavinimo, fiziniai, sveikatos ar kiti reikalavimai, gali būti rengiamas konkursas arba apklausa, individualus pokalbis, kurį vykdo Savivaldybės administracijos direktorius arba žodžiu paveda tai atlikti skyriaus, tarnybos vedėjui, seniūnijos seniūnui. Priimant į darbą valstybės tarnautojas ar darbuotojas pateikia šiuos dokumentus:
35.1.1. prašymą priimti į darbą, nurodant deklaruotą gyvenamąją vietą, kontaktinę informaciją;
35.1.2. gyvenimo aprašymą;
35.1.3. paso arba asmens tapatybės kortelės kopiją;
35.1.4. neįgalaus asmens pažymėjimo kopiją ir išvadą dėl darbo pobūdžio ir sąlygų;
35.1.5. vaikų gimimo liudijimų kopijas;
35.1.6. ištuokos liudijimą (darbuotojo, kuris vienas augina vaiką iki 14 m.);
35.1.7. neįgalaus vaiko pažymėjimo kopiją (jei šeimoje auga neįgalus vaikas iki 18 m.);
35.1.8. dokumentų apie išsilavinimą kopijas;
35.1.9. privalomojo sveikatos patikrinimo medicininę pažymą;
36. Bendrasis skyrius įformina priėmimą ir informuoja darbų saugos specialistą apie priimtą darbuotoją jo priėmimo dieną pateikiant darbuotojo asmens duomenis. Asmuo į pareigas priimamas ne anksčiau kaip kitą darbo dieną nuo įforminimo.
37. Už darbų saugą atsakingas asmuo priimtą asmenį supažindina su darbų saugos reikalavimais.

38. Su darbuotoju darbo sutartis, vadovaujantis Lietuvos Respublikos darbo kodeksu, sudaroma raštu, pagal pavyzdinę Darbo sutarties formą, patvirtintą Lietuvos Respublikos Vyriausybės. Darbo sutartis laikoma sudaryta, kai šalys susitaria dėl būtinųjų darbo sutarties sąlygų. Darbo sutartis įsigalioja darbuotojui pradėjus dirbti. Valstybės tarnautojams, pradėjus eiti pareigas valstybės tarnyboje, išduodamas valstybės tarnautojo pažymėjimas, vadovaujantis Valstybės tarnautojo pažymėjimo išdavimo taisyklėmis, patvirtintomis Lietuvos Respublikos vidaus reikalų ministro įsakymu. Valstybės tarnautojas, atleidžiamas iš valstybės tarnautojo pareigų, atleidimo dieną grąžina pažymėjimą Bendrajam  skyriui ir pasirašo pažymėjimų registracijos žurnale.

39. Darbo sutartys registruojamos Darbo sutarčių registre, kuriame darbuotojas pasirašo, jog gavo antrą darbo sutarties egzempliorių. Darbo sutarties sąlygų keitimas, papildymas, susitarimas dėl papildomo darbo, nuotolinio darbo, materialinės atsakomybės ar kiti susitarimai, dėl kurių šalys gali sulygti pagal Lietuvos Respublikos darbo kodeksą ir kitus darbo santykius reglamentuojančius teisės aktus, įforminamas abiejuose darbo sutarties egzemplioriuose arba surašomas atskiras dviem egzemplioriais, kuris tampa darbo sutarties dalimi, nurodant jos sudarymo datą, ir atskirai Darbo sutarčių registre neregistruojamas.

40. Darbo sutarties būtinosios darbo sąlygos, papildomos darbo sąlygos, nustatytas darbo laiko režimas ir jo rūšis gali būti keičiamos esant raštiškam darbuotojo sutikimui. Apie darbo sutarties sąlygų keitimą darbuotojas informuojamas ne vėliau kaip prieš 5 darbo dienas. Darbuotojo atsisakymas dirbti pakeistomis sąlygomis, gali būti laikomas priežastimi nutraukti darbo santykius darbdavio iniciatyva be darbuotojo kaltės, vadovaujantis Lietuvos Respublikos darbo kodekso 57 straipsnyje nustatyta tvarka. Darbuotojo atsisakymas dirbti už sumažintą darbo užmokestį, nekeičiant kitų darbo sutarties sąlygų, negali būti laikomas teisėta priežastimi nutraukti darbo sutartį.

41. Darbuotojų asmens bylose saugomi dokumentai arba dokumentų kopijos, kurios bus naudojamos karjeros tikslams:
41.1. paso arba asmens tapatybės kortelės (galiojančios) kopijos;
41.2. prašymas priimti į darbą, dalyvauti konkurse, perkelti į kitas pareigas, atleisti iš darbo, sutikimai dėl pavadavimo ir kt.;
41.3. gyvenimo aprašymas;
41.4. neįgaliojo asmens pažymėjimo ir išvados dėl darbo pobūdžio ir sąlygų kopijos;
41.5. neįgaliojo vaiko pažymėjimo (jei šeimoje auga neįgalusis vaikas iki 18 m.) kopija;
41.6. vaikų gimimo liudijimo kopijos;
41.7. ištuokos liudijimo (darbuotojo, kuris vienas augina vaiką iki 14 m.) kopija;
41.8. santuokos liudijimo (jei keičiama pavardė ir kitais atvejais) kopija;
41.9. dokumentų apie išsilavinimą kopijos;
41.10. kvalifikacijos tobulinimo pažymėjimų ir kt. dokumentų kopijos;
41.11. atestacijos dokumentai;
41.12. darbo sutartis;
41.13. pareigybės aprašymo kopija su susipažinimo žyma;
41.14. pažymos ir kiti dokumentai (apie biografinių duomenų pakeitimus, pažymos, kurių pagrindu numatomos lengvatos, ir kt.);
41.15. Savivaldybės administracijos direktoriaus įsakymų personalo valdymo klausimais kopijos (dėl priėmimo į darbą, perkėlimo į kitas pareigas, pavadavimo, priedų ir  priemokų skyrimo, papildomų funkcijų vykdymo ar papildomo darbo atlikimo, paskatinimų skyrimo, darbuotojo darbo pareigų pažeidimų nustatymo);
41.16. prašymai dėl nemokamo laisvo laiko suteikimo, darbo dienos nustatyto darbo laiko keitimo;
42. Valstybės tarnautojas prašymą dėl atsistatydinimo iš valstybės tarnybos arba darbuotojas prašymą dėl darbo sutarties nutraukimo, suderinęs su tiesioginiu vadovu, įteikia prieš 14 darbo dienų Administracijos direktoriui. Atleidimo data gali būti atidėta, tačiau ne daugiau kaip 14 kalendorinių dienų nuo prašymo įregistravimo dienos valstybės tarnautojui ir ne daugiau kaip 14 darbo dienų nuo prašymo įregistravimo dienos darbuotojui, dirbančiam pagal darbo sutartį.
43. Darbuotojas turi teisę atšaukti prašymą dėl atsistatydinimo iš valstybės tarnybos arba darbo sutarties nutraukimo ne vėliau kaip per 3 darbo dienas nuo prašymo padavimo dienos, praėjus šiam terminui, prašymas gali būti atšauktas tik Administracijos direktoriaus sutikimu.
44. Atleidimo dieną darbuotojas privalo grąžinti Administracijai jam skirtas darbo priemones, kitą inventorių, atsiskaityti už jam patikėtas materialines vertybes, grąžinti valstybės tarnautojo pažymėjimą, informaciją apie neįvykdytas užduotis turi perduoti tiesioginiam vadovui, tai įforminant reikalų perdavimo ir priėmimo aktu. Tiesioginis vadovas kontroliuoja ir atsako už akte nurodytų perduotų užduočių įvykdymą. Darbuotojo prieiga prie Administracijos informacijos ar DVS panaikina IT specialistas.
V SKYRIUS

 KOMANDIRUOTĖS IR MOKYMAI

45. Išvykti darbo reikalais už Šakių rajono savivaldybės ribų galima tik esant Administracijos direktoriaus įsakymui dėl komandiruotės. Įsakymas turi būti užregistruotas Bendrajame skyriuje ne vėliau kaip prieš 5 darbo dienas iki išvykimo į komandiruotę dienos. Įsakymus dėl komandiruočių rengia Bendrasis skyrius – komandiruočių tvarka aptariama Administracijos direktoriaus 2016 m. lapkričio 14 d. įsakyme  Nr. AT-1062.
46. Pasibaigus mokymams, VATIS Savitarnos posistemėje valstybės tarnautojams pateikiamas klausimynas apie mokymų kokybę. Valstybės tarnautojai privalo jį užpildyti per 5 darbo dienas nuo elektroninio pranešimo apie jo pateikimą VATIS Savitarnos posistemėje gavimo. Administracijos darbuotojai privalo pristatyti mokymų pažymėjimų kopijas Bendrajam skyriui, ne vėliau kaip per 3 darbo dienas nuo mokymo pabaigos. Bendrasis skyrius kitoje mokymo pažymėjimo pusėje užrašo gavimo datą ir registruoja mokymų pažymėjimų duomenis Valstybės tarnautojų registre.

VI SKYRIUS 
PATALPOS IR DARBO VIETA
47. Konkreti darbo vieta yra Administracijos direktoriaus ar struktūrinio padalinio vadovo tam darbuotojui paskirtas kabinetas ar darbo vieta.
48. Darbo vietoje (kabinete) draudžiama rūkyti. Administracijos patalpose leidžiama rūkyti tik tam skirtose ir pažymėtose vietose.
49. Darbo vietoje draudžiama vartoti alkoholinius gėrimus, toksines ar narkotines medžiagas.
50. Tarnybos (darbo) metu draudžiama būti neblaiviam ar apsvaigusiam nuo toksinių ar narkotinių medžiagų.
51. Administracijos darbuotojai neturi laikyti jokių asmeninių maisto produktų ir gėrimų matomoje vietoje piliečių ir kitų asmenų aptarnavimo vietose ir vartoti maisto produktų ar gėrimų piliečių ir kitų asmenų aptarnavimo metu.
52. Administracijos darbuotojams draudžiama darbo laiku užsirakinti darbo patalpose, išskyrus tuos atvejus, kai teisės aktuose nustatyta kitaip.
53. Administracijos darbuotojai turi užtikrinti, kad jų darbo vietoje pašaliniai asmenys būtų tik Administracijos darbuotojui esant.
54. Administracijos darbuotojai turi racionaliai ir taupiai naudoti darbo priemones, transportą, elektros energiją ir kitus materialinius Administracijos išteklius.
55. Administracijos elektroniniais ryšiais, galiniais įrenginiais, programine įranga, kanceliarinėmis ir kitomis priemonėmis Administracijos darbuotojai gali naudotis tik su darbu susijusiais tikslais.
56. Administracijos darbuotojams draudžiama leisti pašaliniams asmenims naudotis Administracijos elektroniniais ryšiais, galiniais įrenginiais, programine įranga.
57. Kompiuterių, ryšių technikos priežiūrą bei remontą ir taikomosios programinės įrangos diegimą organizuoja ir šiuos darbus atlieka Bendrasis skyrius.
VII SKYRIUS

 DARBO UŽMOKESTIS

58. Valstybės tarnautojų darbo užmokesčio sąlygas reglamentuoja Lietuvos Respublikos valstybės tarnybos įstatymas, darbuotojų – Lietuvos Respublikos darbo kodeksas ir Lietuvos Respublikos valstybės ir savivaldybių įstaigų darbuotojų darbo apmokėjimo įstatymas.

59. Darbuotojams darbo užmokestis: pareiginė alga (pareiginės algos pastovioji ir kintamoji dalys arba pastovioji dalis), priemokos, premijos mokamos Savivaldybės administracijos darbuotojų, dirbančių pagal darbo sutartis, darbo apmokėjimo sistemoje nustatyta tvarka. Minimali mėnesinė alga mokama tik už nekvalifikuotą darbą, kuriam atlikti nekeliami jokie specialūs kvalifikaciniai ir profesiniai įgūdžiai ar gebėjimai, nereikalaujama turėti kvalifikaciją ar išsilavinimą pagrindžiančių dokumentų. Nekvalifikuotam darbui priskiriamų pareigybių sąrašas nurodomas Savivaldybės administracijos darbuotojų, dirbančių pagal darbo sutartis, darbo apmokėjimo sistemoje.

60. Pareiginės algos pastoviosios dalies koeficientas, jo keitimas sulygstamas darbuotojo darbo sutartyje, apie priemokų skyrimą darbuotojas informuojamas pasirašytinai ar elektroniniu pranešimu, kuris įsegamas į darbuotojo asmens bylą. Tokiu atveju parašas, jog darbuotojas supažindintas su teisės aktu, nereikalingas.

61. Darbuotojų kasmetinės veiklos vertinimas organizuojamas Valstybės ir savivaldybių įstaigų darbuotojų veiklos vertinimo tvarkos aprašo, patvirtinto Lietuvos Respublikos Vyriausybės, nustatyta tvarka. Atlikus darbuotojų kasmetinį veiklos vertinimą pagal jiems nustatytas metines užduotis, siektinus rezultatus ir vertinimo rodiklius, nustatomas pareiginės algos kintamosios dalies dydis vieniems metams.
62. Savivaldybės administracijos darbuotojo, darbininko pareiginės algos pastovioji dalis nustatoma savivaldybės administracijos direktoriaus įsakymu ir  įrašoma darbo sutartyje.
63. Savivaldybės administracijos darbuotojo kintamosios dalies dydis (procentas nuo pastoviosios dalies) nustatomas savivaldybės Administracijos direktoriaus įsakymu ir įrašomas darbo sutartyse.
64. Darbo užmokestis mokamas du kartus per mėnesį, pinigus pervedant į asmenines sąskaitas darbuotojo prašymu pasirinktame banke:
64.1. iki kiekvieno mėnesio 20 d. išmokamas avansas;
64.2. iki kiekvieno mėnesio 10 d. išmokamas darbo užmokestis už praėjusį mėnesį.

65. Vieną kartą per mėnesį darbo užmokestis yra mokamas tuo atveju, kai yra raštiškas darbuotojo prašymas.
66. Atostoginiai:

66.1. Kasmetinių atostogų laiku darbuotojui paliekamas jo vidutinis darbo užmokestis (atostoginiai).
66.2. Atostoginiai išmokami ne vėliau kaip paskutinę darbo dieną prieš kasmetinių atostogų pradžią. Atostoginiai už atostogų dalį, viršijančią dvidešimt darbo dienų (jeigu dirbama penkias darbo dienas per savaitę) ar dvidešimt keturių darbo dienų (jeigu dirbama šešias darbo dienas per savaitę), ar keturių savaičių (jeigu darbo dienų per savaitę skaičius yra mažesnis arba skirtingas) trukmę, darbuotojui mokami atostogų metu darbo užmokesčio mokėjimo tvarka ir terminais.
66.3. Darbuotojo atskiru prašymu, suteikus kasmetines atostogas, atostoginiai mokami įprasta darbo užmokesčio mokėjimo tvarka.
66.4. Jeigu darbdavys uždelsė atsiskaityti už kasmetines atostogas, laikotarpis, kurį buvo uždelsta atsiskaityti, pridedamas prie kitų kasmetinių atostogų, jeigu darbuotojas pateikė prašymą per pirmas tris darbo dienas po kasmetinių atostogų.
VIII SKYRIUS

SAVIVALDYBĖS ADMINISTRACIJOS DARBUOTOJŲ PAREIGINĖS ALGOS NUSTATYMO TVARKA IR SĄLYGOS

67. Savivaldybės administracijos direktorius įsakymu tvirtina savivaldybės administracijos pareigybių sąrašą, kuriame nustatomas kiekvienos pareigybės lygis ir pastoviosios dalies koeficientai, atsižvelgiant į profesinio darbo patirtį.

68. Savivaldybės administracijos darbuotojų pareiginės algos pastovioji dalis nustatoma, atsižvelgiant į šiuos kriterijus:

68.1. veiklos sudėtingumą;

68.2. darbo krūvį;

68.3. atsakomybės lygį;

68.4. papildomų įgūdžių ar svarbių einamoms pareigoms žinių turėjimą;

68.5. savarankiškumo lygį;

68.6. darbo funkcijų įvairovę.

69. Savivaldybės administracijos darbuotojų pareiginės algos pastovioji dalis nustatoma pareiginės algos koeficientais pagal sistemos priedą, vadovaujantis sistemos 63 punkte nurodytais kriterijais bei atsižvelgiant į pareigybės lygį ir profesinio darbo patirtį. Pareiginės algos koeficiento vienetas yra lygus pareiginės algos baziniam dydžiui, kurį tvirtina Lietuvos Respublikos Seimas. Pareiginės algos pastovioji dalis apskaičiuojama pareiginės algos koeficientą dauginant iš pareiginės algos bazinio dydžio.

70. Profesinio darbo patirtis apskaičiuojama sumuojant laikotarpius, kai buvo dirbamas analogiškas pareigybės aprašyme nustatytam tam tikros profesijos ar specialybės darbas arba vykdytos analogiškos pareigybės aprašyme nustatytoms funkcijos.

71. Darbuotojai profesinio darbo patirtį, įgytą kitose darbovietėse, įrodančius dokumentus turi pateikti Savivaldybės administracijos Bendrajam skyriui. Nepateikus patirtį įrodančių dokumentų, nustatant algos pastoviosios dalies koeficientą, vertinama profesinė patirtis, įgyta Savivaldybės administracijoje.

72. Savivaldybės administracijos  pareigybių lygiai:

72.1. A1 lygio – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu;
72.2. A2 pareigybės ─ būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu.
72.3. B lygio pareigybės ─ būtinas ne žemesnis kaip aukštesnysis išsilavinimas ar specialusis vidurinis išsilavinimas, įgyti iki 1995 m.
72.4. C lygio pareigybės ─ būtinas ne žemesnis kaip vidurinis išsilavinimas ir (ar) įgyta profesinė kvalifikacija.
72.5. D lygio pareigybės ─ nekeliami išsilavinimo ar profesinės kvalifikacijos reikalavimai.

73. Savivaldybės administracijoje A ir B lygio specialistų pareiginės algos pastoviosios dalies koeficientas nustatomas pagal šiuos kriterijus:

73.1. vykdomos tik pareigybės aprašyme nustatytos funkcijos, jų atlikimui nereikalingi papildomi įgūdžiai, sprendimai savarankiškai nepriimami;

73.2. darbas, susijęs su dokumentų rengimu ir informacijos teikimu valstybės ir savivaldybės institucijoms, funkcijoms atlikti savarankiškai pasirenkamas būdas ar metodas, reikalingi papildomi įgūdžiai ir specialios žinios ar informacinių sistemų priežiūra;

73.3. aukštas atsakomybės lygis, t. y. darbuotojo veikla  nuolat susijusi su dokumentų rengimu ar išvadų teikimu, ar finansų apskaita arba atsiskaitymų kontrole, ar viešųjų pirkimų organizavimu, ar Europos Sąjungos struktūrinių fondų priemonių planavimu, ar administravimu, ar informacinių sistemų priežiūra ir apsauga.
74. Savivaldybės administracijoje C lygio kvalifikuotų darbuotojų pareiginės algos pastoviosios dalies koeficientas nustatomas pagal šiuos kriterijus:

74.1. mažai sudėtingos užduotys, vykdomos tik pareigybės aprašyme nustatytos funkcijos;

74.2. atliekama daugiau papildomų funkcijų, lyginant su kitais analogiškais funkcijas atliekančiais kvalifikuotais darbuotojais.

74.3. Savivaldybės administracijoje D lygiui priskiriama veikla, susijusi su ūkiniais ir techniniais darbais, kuriai nereikalingas išsilavinimas ar profesinė kvalifikacija. Pareigybei išsilavinimo ar profesinės kvalifikacijos reikalavimai netaikomi.

75. Savivaldybės administracijos darbuotojų, išskyrus darbuotojų, kurių pareigybės priskiriamos D lygiui, (toliau – savivaldybės administracijos darbuotojai) pareiginę algą sudaro pastovioji ir kintamoji dalys arba pastovioji dalis. 

76. Darbuotojams, kurių pareigybės priskiriamos D lygiui (toliau – darbininkai), pareiginės algos pastovioji dalis nustatoma minimaliosios mėnesinės algos dydžio.

77. Pastoviosios dalies koeficientas gali būti didinamas iki 100 procentų papildomai įvertinus savivaldybės administracijos darbuotojo aukštą kvalifikacinę kategoriją, nustatytą pagal tam tikrai darbuotojų kategorijai keliamus kvalifikacinius reikalavimus, ar Lietuvos Respublikos Vyriausybės ar jos įgaliotos institucijos nustatytą atskirų profesijų trūkumą Lietuvos Respublikos darbo rinkoje, atsižvelgiant į Savivaldybės administracijai skirtas lėšas darbo užmokesčiui. 

78. Pareiginės algos kintamoji dalis gali būti nustatyta Savivaldybės administracijos darbuotojo priėmimo į darbą metu, atsižvelgiant į darbuotojo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieneriems metams.

79. Įvertinus Savivaldybės administracijos darbuotojo praėjusių kalendorinių metų veiklą labai gerai skiriama pareiginės algos kintamoji dalis 15 procentų pareiginės algos pastoviosios dalies ir ne ilgiau kaip vieneriems metams ir gali būti skiriamas priedas.

80. Įvertinus Savivaldybės administracijos darbuotojo praėjusių kalendorinių metų veiklą gerai skiriama kintamoji dalis 5 procentų pareiginės algos pastoviosios dalies ir ne ilgiau kaip vieneriems metams ir gali būti skiriamas priedas. 

81. Įvertinus Savivaldybės administracijos darbuotojo praėjusių kalendorinių metų veiklą patenkinamai vienus metus nenustato pareiginės algos kintamosios dalies dydžio;
82. Įvertinus Savivaldybės administracijos darbuotojo praėjusių kalendorinių metų veiklą nepatenkinamai nustatomas mažesnis pastoviosios dalies koeficientas, tačiau ne mažesnis, negu Darbuotojų darbo apmokėjimo įstatymo 3 ir 4 prieduose tai pareigybei pagal profesinę darbo patirtį numatytas minimalus pareiginės algos pastoviosios dalies koeficientas.

83. Darbininkams pareiginės algos kintamoji dalis nenustatoma.

IX SKYRIUS

PRIEMOKŲ MOKĖJIMO TVARKA IR SĄLYGOS

84. Savivaldybės administracijos darbuotojams ir darbininkams gali būti mokamos priemokos už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės ar už papildomų pareigų ar užduočių, nenustatytų pareigybės aprašyme ir suformuluotų raštu vykdymą, gali siekti iki 30 procentų pareiginės algos pastoviosios dalies dydžio.

85. Priemokos nustatomos Savivaldybės administracijos direktoriaus įsakymu, esant tiesioginio vadovo tarnybiniam prašymui ir suderintam su Centralizuotos buhalterijos skyriaus vedėju.

86. Tarnybiniame prašyme turi būti konkrečiai nurodoma, už kokį papildomą darbo krūvį ar už kokių papildomų pareigų ar užduočių atlikimą siūloma skirti priemoką, nurodant konkretų terminą.

87. Pasikeitus aplinkybėms, dėl kurių buvo nustatyta priemoka, Savivaldybės administracijos direktoriaus įsakymu priemokos dydis ir (ar) mokėjimo terminas gali būti pakeistas arba mokėjimas nutrauktas.

88. Savivaldybės administracijos darbuotojams priemoka gali būti mokama ne ilgiau kaip vienerius metus.

89. Savivaldybės administracijos darbuotojo, darbininko priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

X SKYRIUS

PREMIJŲ MOKĖJIMO TVARKA IR SĄLYGOS
90. Savivaldybės administracijos darbuotojams ir darbininkams ne daugiau kaip vieną kartą per metus gali būti skiriamos premijos, atlikus vienkartines ypač svarbias įstaigos veiklai užduotis. Taip pat Savivaldybės administracijos darbuotojams ne daugiau kaip vieną kartą per metus gali būti skiriamos premijos, įvertinus labai gerai Savivaldybės administracijos darbuotojo praėjusių kalendorinių metų veiklą. Premijos negali viršyti Savivaldybės administracijos darbuotojui, darbininkui nustatytos pareiginės algos pastoviosios dalies dydžio. Premijos skiriamos neviršijant Savivaldybės administracijai darbo užmokesčiui skirtų lėšų. 

91. Premija negali būti skiriama darbuotojui, darbininkui, kuriam per paskutinius 12 mėnesių buvo paskirta drausminė nuobauda.

92. Premijos Savivaldybės administracijos darbuotojams skiriamos savivaldybės Administracijos direktoriaus įsakymu.

XI SKYRIUS

MATERIALINIŲ PAŠALPŲ MOKĖJIMO TVARKA IR SĄLYGOS

93. Materialinė pašalpa skiriama Savivaldybės administracijos darbuotojui,  kai materialinė būklė tapo sunki dėl darbuotojo ligos, jo šeimos narių (sutuoktinio, vaiko (įvaikio), motinos (įmotės), tėvo (įtėvio), brolio (įbrolio), sesers (įseserės), taip pat išlaikytinių, kurių globėju ar rūpintoju yra paskirtas darbuotojas, ligos ar mirties, stichinės nelaimės ar turto netekimo:

93.1. mirus darbuotojo tėvams (įtėviams), skiriama 1 minimalios mėnesinės algos dydžio pašalpa.
93.2. mirus darbuotojo sutuoktiniui, vaikams (įvaikiams), skiriama 2 minimalių mėnesinių algų dydžio pašalpa.
93.3. mirus darbuotojui, skiriama 3 minimalių mėnesinių algų dydžio pašalpa darbuotojo sutuoktiniui, vaikams, (įvaikiams), tėvams (įtėviams) arba asmenims, patiriantiems laidojimo išlaidas;
93.4. darbuotojo, jo šeimos narių ligos, stichinės nelaimės ar turto netekimo atveju skiriama iki 3 minimaliųjų mėnesinių algų dydžio pašalpa;
93.5. darbuotojas, siekdamas gauti pašalpą, pateikia savivaldybės Administracijos direktoriui rašytinį prašymą su atitinkamą aplinkybę patvirtinančiais dokumentais;
93.6. materialinė pašalpa skiriama savivaldybės Administracijos direktoriaus įsakymu.

XII SKYRIUS 
APRANGOS IR IŠVAIZDOS REIKALAVIMAI

94. Administracijos darbuotojai turi būti tvarkingos išvaizdos, jų apranga – švari, dalykinio stiliaus.
95. Administracijos darbuotojai, tiesiogiai neaptarnaujantys piliečių ir kitų asmenų, nedalyvaujantys posėdžiuose, komisijų, darbo grupių ar kitoje veikloje, susijusioje su atstovavimu Administracijai arba jos reprezentavimu, vieną darbo dieną per savaitę (penktadieniais) gali dėvėti laisvalaikio stiliaus drabužius.

XIII SKYRIUS

ELGESIO REIKALAVIMAI TARNYBOS, INCIDENTO, NELAIMINGO ATSITIKIMO METU

96. Darbuotojai savo elgesiu reprezentuoja Administraciją, darbo metu privalo elgtis mandagiai ir pagarbiai.
97. Administracijoje turi būti vengiama triukšmo, palaikoma dalykinė darbo atmosfera, darbuotojai turi elgtis pagarbiai vieni su kitais, aptarnaujamais ir kitais asmenimis.
98. Administracijos darbuotojams darbo metu draudžiama vartoti necenzūrinius žodžius ir posakius.
99. Administracijos darbuotojas, nukentėjęs dėl įvykio darbe, dėl kurio patyrė žalą sveikatai, arba ūmios profesinės ligos, jeigu pajėgia, taip pat asmuo, matęs įvykį arba jo pasekmes, privalo nedelsdami apie tai pranešti padalinio vadovui arba darbdaviui atstovaujančiam asmeniui arba Administracijos direktoriui.
100. Įvykius darbe, nelaimingus atsitikimus pakeliui į darbą ar iš darbo tiria ir jų aplinkybes aiškinasi už darbuotojų saugą ir sveikatą atsakingas specialistas teisės aktų nustatyta tvarka.
101. Administracijos direktorius arba jo įgaliotas asmuo nedelsdamas telefonu, faksu ar elektroniniu paštu privalo pranešti atitinkamai teritorinei prokuratūrai, Valstybinės darbo inspekcijos teritoriniam skyriui ir vienam iš nukentėjusiojo darbuotojo šeimos narių (tėvui, motinai, vaikui, broliui, seseriai, sutuoktiniui arba asmeniui, su kuriuo bendrai gyvena neįregistravęs santuokos (toliau – šeimos atstovas), apie kiekvieną įvykį darbe ir nelaimingą atsitikimą pakeliui į darbą ar iš darbo, dėl kurio darbuotojas mirė, taip pat jeigu darbuotojas miršta dėl nesusijusios su darbu ligos arba sunkiai pakenkta darbuotojo sveikatai ar manoma, kad sunkiai pakenkta darbuotojo sveikatai. Ūmių profesinių ligų, dėl kurių nukentėjęs asmuo mirė, atvejais darbdaviui atstovaujantis asmuo ar darbdavio įgaliotas asmuo nedelsdamas privalo pranešti ir visuomenės sveikatos centrui apskrityje.
102. Įvykus nelaimingam atsitikimui, dėl kurio gali kilti grėsmė asmenų turtui, saugumui, sveikatai, gyvybei arba jau yra neigiami padariniai, kiekvienas Administracijos darbuotojas privalo atlikti pilietinę pareigą ir pranešti kompetentingai tarnybai apie įvykį.

XIV SKYRIUS

VALSTYBĖS TARNAUTOJŲ IR DARBUOTOJŲ PAREIGOS IR TEISĖS

103. Valstybės tarnautojai turi vykdyti Valstybės tarnybos įstatymo 15 straipsnyje nustatytas valstybės tarnautojo pareigas, o darbuotojai, dirbantys pagal darbo sutartis – Darbo kodekso nustatytus reikalavimus, darbo sutartyje numatytas pareigas, taip pat pareigas, nurodytas pareigybių aprašymuose ir šiose taisyklėse.
104. Valstybės tarnautojai ir darbuotojai privalo:
104.1. laikytis Lietuvos Respublikos Konstitucijos ir kitų teisės aktų;
104.2. vykdyti Lietuvos Respublikos įstatymus, Vyriausybės nutarimus, savivaldybės tarybos sprendimus, mero potvarkius, Administracijos direktoriaus įsakymus, pareigybės aprašyme nustatytas funkcijas;
104.3. derinti privačius ir visuomenės viešuosius interesus, užtikrinti, kad priimant sprendimus, sprendžiant klausimus pagal kompetenciją ir nurodytas funkcijas, pirmenybė būtų teikiama viešiesiems interesams, sprendimai būtų priimami nešališkai ir teisingai bei užkirsti kelią atsirasti bei plisti korupcijai;
104.4. nesinaudoti ir neleisti kitiems naudotis tarnybine, darbine ar su tarnyba, darbu susijusia informacija kitaip nei nustato įstatymai ar kiti teisės aktai.
104.5. pranešti vadovui ar jo sutikimu nevykdyti užduoties, jeigu asmeniniai turtiniai interesai susikerta su šia užduotimi arba turima argumentų, jog asmeninės, privataus pobūdžio aplinkybės gali pakenkti valstybės ar savivaldybės prestižui;
104.6. priimti sprendimus pagal kompetenciją ir reikalauti, kad tie sprendimai būtų laiku ir tiksliai įvykdyti;
104.7. ginti teisėtus savivaldybės interesus;
104.8. vykdyti saugos ir sveikatos darbe, sanitarijos, civilinės ir priešgaisrinės saugos reikalavimus;
104.9. nerūkyti savivaldybės kabinetuose, bendrojo naudojimo patalpose, išskyrus tam numatytas vietas;
104.10. tinkamai prižiūrėti savo darbo vietą (kabinetą), inventorių, tausoti savivaldybės turtą;
104.11. nešališkai tarnauti žmonėms;
104.12. laikytis profesinės etikos bei šių taisyklių;
104.13. deklaruoti įstatymų nustatyta tvarka savo turtą ir pajamas; 
105. Valstybės tarnautojai ir darbuotojai turi teisę:

105.1. gauti įstatymų ir kitų teisės aktų nustatytą darbo užmokestį;
105.2. gauti informaciją iš savo vadovų, bendradarbių ir kitų valstybės tarnautojų, būtiną atlikti užduotis ir pavedimus;
105.3. Lietuvos Respublikos valstybės tarnybos įstatymo ir Lietuvos Respublikos darbo kodekso numatytas atostogas;
105.4. būti profesinių sąjungų, organizacijų ar susivienijimų nariais, taip pat politinių partijų ar organizacijų nariais, ne tarnybos metu dalyvauti politinėje veikloje, jei nedraudžia įstatymai;
105.5. ginti teisme pažeistas teises ir teisėtus interesus;
105.6. atsisakyti atlikti užduotį ar pavedimą, jeigu duota užduotis prieštarauja įstatymui ar kitam teisės aktui. Apie tai darbuotojas privalo raštu pranešti tiesioginiam vadovui.

XV SKYRIUS

PAGRINDINĖS DARBDAVIO PAREIGOS IR TEISĖS

106. Pareigos:
106.1. užtikrinti normalias, saugias ir sveikas darbo sąlygas;
106.2. organizuoti ir vykdyti saugų darbą;
106.3. įrengti darbo vietas, atitinkančias darbo saugos reikalavimus;
106.4. rūpintis kvalifikacijos kėlimu bei mokymu.

107. Teisės:

107.1. reikalauti, kad darbuotojai vykdytų pareigas ir laikytųsi darbo bei tarnybinės drausmės;
107.2. įstatymų nustatyta tvarka skirti tarnybines nuobaudas.

XVI SKYRIUS

TURTINĖ ATSAKOMYBĖ

108.  Darbuotojai privalo tausoti Administracijos turtą, taip pat imtis reikalingų veiksmų, siekdami užkirsti kelią to turto panaudojimui, sugadinimui arba vagystei.
109. Darbuotojas privalo atlyginti visą darbdaviui padarytą turtinę žalą, bet nedaugiau kaip jo trijų vidutinių darbo užmokesčių dydžio, o jeigu turtinė žala padaryta dėl darbuotojo didelio neatsargumo, - nedaugiau kaip šešių vidutinių darbo užmokesčių dydžio. 
110. Darbuotojas privalo atlyginti visą žalą šiais atvejais:

110.1. žala padaryta tyčia;
110.2. žala padaryta jo veikla, turinčia nusikaltimo požymių;
110.3. žala padaryta neblaivaus ar apsvaigusio nuo narkotikų, toksinų ar psichotropinių medžiagų darbuotojo;

110.4. žala padaryta pažeidus pareigą saugoti konfidencialią informaciją, susitarimą dėl nekonkuravimo;

110.5. darbdaviui padaryta neturtinė žala.
111. Darbuotojo padaryta žala gali būti išskaitoma iš darbuotojui priklausančio darbo užmokesčio darbdavio rašytiniu nurodymu. Tokios išskaitos dydis negali viršyti vieno mėnesio darbuotojo vidutinio darbo užmokesčio dydžio net ir tuo atveju, jeigu buvo padaryta didesnė žala. Darbdavio nurodymas išieškoti šią žalą būti priimtas ne vėliau kaip per tris mėnesius nuo žalos paaiškėjimo dienos.
XVII SKYRIUS

BAIGIAMOSIOS NUOSTATOS

112. Už šių Taisyklių pažeidimus gali būti taikoma tarnybinė atsakomybė.
113. Administracijos direktoriaus įsakymu šių Taisyklių punktai gali būti keičiami, pildomi, dėstomi nauja redakcija arba pripažįstami netekusiais galios.
114. Ginčai, kylantys dėl tarnybinės atsakomybės, numatytos šiose Taisyklėse taikymo, nagrinėjami Lietuvos Respublikos įstatymų nustatyta tvarka.
________________________________________
